
ACORD 229/2007, DE 18 DE JULIOL, DEL PLE DEL CONSELL DE L’AUDIOVISUAL DE CATALUNYA

 I. La interpretació correcta dels límits a la gestió directa de la prestació pública del servei de televisió digital terrestre d’àmbit local, requereix de l’autoritat de regulació, entre d’altres actuacions, l’elaboració de criteris que permetin delimitar de forma adequada els conceptes que utilitza la normativa audiovisual, i concretament en la seva referència al servei públic audiovisual d’àmbit local. Aquesta tasca de delimitació és, alhora, necessària en aquells casos en què la norma atribueix al Consell de l’Audiovisual de Catalunya la competència per prendre determinades decisions destinades a concretar els supòsits i les condicions d’aplicació de les previsions relatives al servei públic audiovisual d’àmbit local.

II. En aquest sentit, el Consell de l'Audiovisual de Catalunya ha elaborat un informe que pretén determinar els paràmetres mínims indispensables que han de permetre mantenir la gestió directa en la prestació del servei públic de televisió digital terrestre d’àmbit local i, de l’altra, efectuar, amb caràcter general, recomanacions als ens públics gestors dels respectius serveis de televisió, respectant, en tot cas, el principi d’autonomia local inherent a aquests ens públics. 

III. En aquest context, i d’acord amb el compromís d'aquesta institució d'escoltar i ponderar el criteri i el parer dels diversos actors presents i amb interessos en aquest àmbit abans d'adoptar els corresponents criteris definitius.
 

Sobre la base de tots aquests elements, la Comissió d'Operadors en la sessió celebrada el dia 12 de juliol 2007, es va acordar elevar al Ple del Consell un informe sobre Els límits de la gestió directa en la prestació del servei públic de televisió digital terrestre d’àmbit local, a fi i a efecte de sotmetre'ls a consulta pública i, en el seu cas, a aprovació definitiva per part del Consell.

IV. Un dels mitjans emprats per diferents autoritats de regulació, així com per la pròpia Comissió Europea, de forma habitual, és el sotmetiment de determinats projectes de rellevància en sectors estratègics a consulta pública. Aquest tipus de consultes que no s’integren dins d’un procediment administratiu formalitzat, permeten en canvi, i gràcies a les possibilitats que les actuals tecnologies de la informació i comunicació ofereixen, facilitar la transparència i la participació dels diversos subjectes interessats en el marc del procés de formació dels criteris decisoris dels organismes públics, especialment en aquells casos en què ens trobem davant de sectors que presenten, des del punt de vista regulatori, una especial complexitat.

En definitiva, sens perjudici que el Consell exercirà en el seu dia les potestats que legalment li corresponen en matèria d’interpretació, s’ha considerat pertinent d’establir, en el marc del present procediment, i de forma general, els límits a la gestió directa de referència.

Per tot l’exposat, el Ple del Consell, ha adoptat els següents,
 

ACORDS
 

1.- Aprovar el document anomenat Els límits de la gestió directa en la prestació del servei públic de televisió digital terrestre d’àmbit local i que s'annexa al present Acord com a part integrant del mateix.
 

2.- Sotmetre l’esmentat document consulta pública a través de la pàgina web del Consell durant un període de tres mesos, a fi i a efecte de rebre les corresponents aportacions, comentaris i suggeriments per part de qualsevol ciutadà interessat, i prèviament a la seva aprovació definitiva. En aquesta plana hi constarà de forma clara el mitjà a través del qual es podran adreçar al Consell les esmentades contribucions.
 

 Barcelona, 18 de juliol de 2007

Josep M. Carbonell i Abelló                             Dolors Comas d’Argemir i Cendra

President




   Consellera secretària

Els límits de la gestió directa en la prestació del servei públic de televisió digital terrestre d’àmbit local.

La interpretació correcta dels límits a la gestió directa de la prestació pública del servei de televisió digital terrestre d’àmbit local requereix de l’autoritat de regulació, entre altres actuacions, l’elaboració de criteris que permetin delimitar de forma adequada els conceptes que utilitza la normativa audiovisual, i concretament en la referència al servei públic audiovisual d’àmbit local. Aquesta tasca de delimitació és, alhora, necessària en aquells casos en què la norma atribueix al Consell de l’Audiovisual de Catalunya la competència per prendre determinades decisions destinades a concretar els supòsits i les condicions d’aplicació de les previsions relatives al servei públic audiovisual d’àmbit local.

Aquest informe pretén, d’una banda, determinar els paràmetres mínims indispensables que ens han de permetre mantenir la gestió directa en la prestació del servei públic de televisió digital terrestre d’àmbit local i, de l’altra, elaborar, amb caràcter general, recomanacions als ens públics gestors dels serveis de televisió respectius, que s’incorporen a aquest document des del punt de vista del regulador audiovisual, respectant, en tot cas, el principi d’autonomia local inherent a aquests ens públics. 

Vist l’anterior, l’anàlisi que efectua aquest informe s’estructura d’acord amb la sistemàtica següent: 

1. El servei públic de televisió digital d’àmbit local i les missions de servei públic de la seva programació.

2. L’abast de l’externalització en els serveis de televisió d’àmbit local, entesa com l’encàrrec a tercers d’alguna o diverses prestacions que integren la gestió del servei. 

3. La difusió de continguts per part dels prestadors de serveis de televisió de gestió privada per encàrrec de les administracions públiques. 

4. Conclusions.

1. El servei públic de televisió digital terrestre d’àmbit local i les missions de servei públic de la seva programació

L’apartat 1 de l’article 23 de la Llei 22/2005, de 29 de desembre, de la comunicació audiovisual de Catalunya (en endavant, LCA), defineix el servei públic audiovisual de Catalunya com “aquell servei que consisteix en la prestació de serveis de comunicació audiovisual en règim de gestió directa per part de la Generalitat, dels ens locals de Catalunya o dels consorcis, d’acord amb el que estableix aquesta llei”. 

En relació amb aquesta qüestió, el capítol I del títol III de la LCA, en seu de servei públic audiovisual a Catalunya, estableix les disposicions generals comunes als prestadors públics del servei audiovisual (articles 23 a 25); més endavant, el capítol II (articles 26 a 31) regula el servei públic audiovisual de competència de la Generalitat i, finalment, el capítol III (articles 32 a 34), el servei públic audiovisual d’àmbit local, que centra l’objecte d’aquest informe.

En efecte, l’apartat 1 de l’article 32 de la LCA defineix el servei públic de comunicació audiovisual d’àmbit local com "l’oferta, mitjançant un sistema de distribució que no requereixi l’ús de tecnologies d’accés condicional [és a dir, en obert], d’un conjunt de continguts audiovisuals i, si escau, d’acord amb el contracte programa, de serveis addicionals de transmissió de dades orientades a la satisfacció de les necessitats democràtiques, socials, educatives i culturals de la ciutadania que integra una comunitat local”. En definitiva, una televisió de proximitat.  

Així mateix, i d’acord amb aquest precepte, el servei públic de comunicació audiovisual d’àmbit local ha de transmetre una informació veraç, objectiva i equilibrada, i ha de tenir una oferta d’entreteniment de qualitat, alhora que ha de complir amb les missions de servei públic que enuncia l’apartat 3 de l’article 26 de la LCA, òbviament, com especifica la llei catalana, “en la seva adaptació als interessos de les respectives comunitats locals”. Aquest procés d’adaptació s’haurà de dur a terme mitjançant dos instruments bàsics: el reglament d’organització i funcionament del servei públic, i el contracte programa. Mentre al primer li correspon l’adaptació, en clau local, de les missions de servei públic que estableix l’apartat 3 de l’article 26 de la 
LCA, és  funció del contracte programa establir els objectius i les accions específiques que permetin concretar i desenvolupar les missions definides en el reglament esmentat. 

A la vista d’aquest marc normatiu, entenem que les obligacions que els prestadors públics de serveis de televisió digital d’àmbit local han de complir respecte a la seva programació es poden classificar des d’un doble vessant: qualitatiu, és a dir, que la informació s’emeti sota els paràmetres d’objectivitat, veracitat i equilibri, i alhora, que la programació esmentada compleixi les missions de servei públic de l’apartat 3 de l’article 26 de la LCA; i quantitatiu, per tal com aquesta programació ha de respectar el nombre d’hores de programació mínima i els percentatges d’emissió en cadena i de sindicació de continguts, entre altres extrems. 

Vistos els elements quantitatius i qualitatius que conformen la programació que ha d’oferir el prestador públic, a continuació analitzem la forma que ha d’adoptar la prestació d’aquest servei. D’entrada, l’article 9 de la Llei 41/1995, de 22 de desembre, de televisions locals per ones terrestres, disposa que quan l’àmbit territorial de la demarcació de la TDL, definida pel pla tècnic, abasti diferents municipis la gestió directa municipal del programa reservat s’ha de fer de manera conjunta. 

D’acord amb la previsió d’aquest precepte, la disposició addicional sisena del Reial decret 439/2004, de 12 de març, preveu que la decisió sobre la forma de gestió correspon als municipis inclosos dins de la demarcació per qualsevol dels mitjans associatius que preveu la normativa bàsica local. 

En aquest mateix sentit, les bases reguladores del procediment d’adjudicació dels programes de televisió digital local als municipis de Catalunya (base 6) també estableixen que la gestió conjunta del programa de televisió digital local per part dels ajuntaments de la demarcació respectiva s’ha d’efectuar per qualsevol de les formes que, per a la gestió directa dels serveis públics locals, estableix la normativa de referència.

L’apartat 2 de l’article 32 de la LCA reprodueix les previsions bàsiques anteriors en afirmar que la prestació del servei públic de comunicació audiovisual d’àmbit local ha de ser duta a terme en forma de gestió directa “...per les modalitats associatives d’ens locals establertes per la Llei i els consorcis integrats per ens locals”. 

Tot i que no es objecte d’aquest informe, és important observar que en aquest procés d’implantació de la televisió digital local, els municipis que han obtingut la concessió han optat per una forma consorcial, atès que el consorci, com a ens local, és alhora administració pública i forma de gestió. Aquesta naturalesa especial del consorci possibilita que per a la prestació efectiva del servei pugui utilitzar qualsevol de les formes de gestió directa que preveu la legislació de règim local, per tal que pugui encarregar, mitjançant la formalització d’un contracte programa, la prestació directa del servei a un altre ens (societat gestora).

El contracte programa esdevé, doncs, l’instrument, de naturalesa pluriennal, que garanteix, en definitiva, l’autonomia en la gestió directa del servei per part de l’entitat corresponent, sobre la base de la determinació d’uns paràmetres i uns compromisos duradors de finançament, els quals troben la seva contrapartida, lògicament, en l’assumpció d’uns determinats objectius i accions en la prestació del servei
. 

En virtut de l’anterior, la televisió pública d’àmbit local ha de ser gestionada per alguna de les formes associatives d’ens locals admeses en dret, diferent, en termes de personalitat jurídica, de l’ens local responsable de la prestació del servei. Així doncs, la societat gestora de referència ha de donar compliment en la transmissió d’informació als principis d’objectivitat, veracitat i equilibri, i alhora, ha de fer possible la incorporació a la programació –en aquest cas, d’àmbit local– de les missions de servei públic que preveu l’apartat 3 de l’article 26 de la LCA, els quals caldrà concretar en el reglament d’organització i funcionament del servei i en el contracte programa, en els termes assenyalats més amunt (missions-objectius i accions, respectivament).
2. L’abast de l’externalització en els serveis de televisió d’àmbit local  

Des de la perspectiva de l’assumpció de la definició, l’elaboració i la distribució dels continguts audiovisuals, per part de l’ens o l’organisme de gestió corresponent, la LCA admet el recurs a la participació privada (externalització) en els casos en què, segons estableix l’apartat 3 de l’article 23 de la LCA, sigui necessària la disponibilitat de mitjans materials o professionals diferents dels de l’ens o la societat responsable de la gestió directa del servei. En tots els casos, aquesta decisió ha de ser motivada. S’analitza, a continuació, l’abast d’aquest encàrrec o recurs a la participació privada. 

D’acord amb la lletra i l’esperit de la LCA, entenem que aquesta referència a la disponibilitat de mitjans materials o professionals “diferents” dels de l’ens o societat responsable de la gestió directa, sembla pressuposar, amb caràcter general, l’existència en el sí de l’organització d’una infraestructura i d’uns mitjans, com a mínim suficients, que garanteixin la realitat de la prestació del servei. Això no obstant, amb independència de l’existència d’aquesta estructura mínima, que hem definit com a suficient, és obvi que, en l’any o els anys d’arrencada d’aquesta experiència de televisió local, caldrà flexibilitzar el rigor d’aquesta exigència. 

En qualsevol cas, i malgrat quin sigui el grau o el nivell d’externalització en la prestació del servei, la societat gestora ha de mantenir necessàriament la capacitat de decisió sobre els elements definidors de la programació, essent una de les manifestacions d’aquesta capacitat de decisió de la configuració de la graella de programació, d’acord amb els objectius i accions establerts prèviament en el contracte programa.  

Per tal de d’establir quins són els límits d’una possible externalització de la gestió de la prestació del servei públic de televisió digital d’àmbit local, convé analitzar els dos vessants que, entenem, incideixen en aquesta capacitat de decisió i, per tant, en l’efectiva gestió directa de la prestació del servei públic: el vessant organitzatiu i el d’elaboració dels continguts i serveis audiovisuals.   

a) El vessant organitzatiu

D’acord amb el que estableix l’apartat 1 i 2 de l’article 33 de la LCA, el prestador públic ha de tenir les infraestructures i els mitjans suficients per garantir la definició, elaboració i distribució dels continguts editorials, alhora que s’ha de poder valer, si s’escau i en els termes esmentats més amunt, dels mitjans materials i professionals que proporciona el sector privat. 

A aquests efectes, l’apartat 2 de l’article 33 de la LCA atribueix al ple, a l'assemblea d'electes o a l'òrgan plenari corresponent el nomenament per majoria qualificada de dos terços dels màxims responsables de la gestió del servei, d'acord amb el que estableixi el reglament d'organització i funcionament del servei; nomenaments que s'han d’efectuar a partir de l'informe preceptiu d'un consell de naturalesa consultiva i assessora, format pels grups socials i polítics més representatius dins del territori corresponent, i també per les entitats sense ànim de lucre del mateix territori, que han d'avaluar la capacitat, el mèrit i la idoneïtat dels candidats a ocupar els càrrecs de responsabilitat de la gestió del servei.
 Al marge d’aquests nomenaments, i sempre que les dimensions del prestador de serveis de televisió (la societat gestora) ho aconsellin, creiem que serà recomanable que s’incorpori a l’estructura organitzativa “estable” personal de direcció, adjunt als càrrecs nomenats i amb funcions de coordinació, a l’efecte de consolidar i donar suport a la gestió diària del servei.
Seguint aquesta lògica, entenem que hi ha funcions dels responsables de la gestió diària del servei de televisió que no poden ser externalitzades amb tercers, les quals són:

· Configurar la graella diària.

· Elaborar l’escaleta i el desenvolupament dels continguts dels programes informatius.

· Seleccionar les persones convidades a tertúlies, debats i a altres formats de participació de grups polítics i socials significatius.

En vista de l’anterior, podem concloure que, malgrat que es pugui contractar amb tercers mitjans materials i professionals, és voluntat del legislador o legisladora que totes les decisions que afectin la línia editorial de la programació (definició, elaboració [confecció de la graella, etc.] i distribució dels continguts audiovisuals), han de ser efectivament adoptades en seu pública, i la responsabilitat que aquestes decisions comporti ha de ser assumida per l’ens o l’organisme públic que té atribuïda la gestió directa del servei. 

b) El vessant de l’elaboració dels continguts i dels serveis audiovisuals

Dins d’aquest vessant, cal tenir en compte que l’ens o l’organisme encarregat de la gestió directa del servei públic de televisió digital local ha de definir, elaborar i distribuir, sota la seva responsabilitat, un conjunt de programes, continguts i serveis audiovisuals, tal com diu l’apartat 1 de l’article 32 de la LCA “orientats a la satisfacció de les necessitats democràtiques, socials, educatives i culturals dels ciutadans que integren una comunitat local”, sens perjudici de comptar amb la participació privada, en els termes i d’acord amb els límits que estableix l’apartat 3 de l’article 23 de la mateixa norma. 

Seguint la lògica d’aquest informe, el recurs a la participació privada pot anar des de l’edició i la producció d’un programa o programes a la cessió d’un plató o a la contractació de professionals, sempre que aquesta externalització no comporti la pèrdua, per part del gestor públic, de la capacitat de decidir la configuració de la programació. En aquest sentit, entenem imprescindible que en el reglament d’organització i funcionament del servei es defineixi les missions de servei públic i que es concretin (mitjançant objectius i accions) en el contracte programa. Aquestes missions i la seva implementació constitueixen el nucli de la prestació pública del servei, atès que són l’ideari sobre el qual es materialitzarà la programació. 

D’acord amb això, cal que en el contracte programa es concreti la definició de les missions de servei públic que han de constituir el nucli de la prestació pública del servei, atès que conformen el que podríem anomenar com l’element immaterial sobre el qual s’elaborarà la programació. Entenem, doncs, que aquesta potestat de definir els continguts i serveis audiovisuals que s’ofereixin no pot ser, en cap cas, externalitzada. Per tant, des d’aquest punt de vista no s’observa inconvenient en l’encàrrec a tercers de la producció d’aquesta programació i dels serveis audiovisuals que s’emetin o s’ofereixin, mentre es respecti l’ideari conceptual establert en el contracte programa.

En aquest sentit, es recomanable que s’estableixi en el contracte programa els criteris sobre la base dels quals es disposarà de mitjans materials o professionals diferents dels de l’ens responsable de la gestió directa del servei i els paràmetres sota els quals contractarà amb tercers els seus serveis. Per exemple, en el cas que es volguessin externalitzar els serveis informatius entenem que l’ens públic gestor haurà d’establir prèviament les circumstàncies i els termes en què l’externalització es durà a terme (causes, percentatges, salvaguardes, etc.), a banda de les previsions que corresponguin per garantir que la persona física o jurídica amb qui contracta respecti les condicions laborals del personal que té sota el seu càrrec; i que, en concret, garanteixi el compliment de les disposicions vigents en matèria de relacions laborals, seguretat social i qualsevol altra d’anàloga.

Així mateix, creiem que és important que l’externalització, des del punt de vista de l’elaboració dels continguts audiovisuals, s’efectuï amb ple respecte al compliment dels codis deontològics professionals; i, finalment, recordar l’oportunitat que la contractació amb tercers de l’elaboració dels continguts valori, l’existència de criteris de proximitat, com a paràmetre de suport i de col·laboració amb la indústria audiovisual de l’àmbit de cobertura del servei públic de televisió digital local, afavorint d’aquesta forma l’establiment de sinèrgies de proximitat. 

En darrer lloc, cal no oblidar que, d’acord amb l’apartat 3 de l’article 23 de la LCA, l’ens gestor corresponent ha de justificar i motivar degudament la decisió de recórrer a la col·laboració de tercers en la prestació material del servei. Si bé es tracta d’una matèria la qual, certament, s’haurà resoldre, de manera principal, en el marc de la gestió quotidiana o ordinària del servei, resulta aconsellable que ja des del contracte programa s’estableixi algun tipus de criteri en relació amb aquesta matèria.

Finalment, pel que fa al règim jurídic del contracte d’externalització, restarà sotmès al règim jurídic del Reial decret legislatiu 2/2000, de 16 de juny, pel qual s’aprova el text refós de la Llei de contractes de les administracions públiques; en aquest contracte s’haurà de respectar, entre d’altres, la capacitat i solvència requerides a les empreses, les garanties exigides als contractes amb l’administració, les prerrogatives de l’administració, etc.  
Ara bé, cal tenir en compte que actualment s’està tramitant a les Corts Generals el Projecte de llei de contractes del servei públic, que, entre d’altres, transposa a l’ordenament jurídic estatal la Directiva 2004/18/CE del Parlament europeu i del Consell de 31 de març de 2004 sobre coordinació dels procediments d’adjudicació dels contractes públics d’obres, subministres i serveis. Cal destacar que la norma europea esmentada exclou de la categoria de “contractes públics de serveis” els contractes perquè els organismes de radiodifusió puguin comprar, desenvolupar, produir i coproduir material de programació i els contractes relatius al temps de radiodifusió
.
3. La difusió de continguts per part dels prestadors de serveis de televisió de gestió privada per encàrrec de les administracions públiques 

L’apartat 4 de l’article 36 de la LCA, que s’integra en el títol IV, relatiu a l’ordenació de la prestació de serveis de comunicació audiovisual per part de subjectes privats, estableix la prohibició que els prestadors de serveis de comunicació audiovisual de gestió privada puguin difondre continguts per encàrrec de les “administracions públiques”, “llevat dels publicitaris i dels casos d’ens locals que no puguin prestar directament el servei públic establert pels articles 32 i següents, per motius tècnics, econòmics, demogràfics o altres de naturalesa anàloga, l’existència dels quals sigui apreciada pel Consell de l’Audiovisual de Catalunya. Els continguts objecte de contracte s’han d’orientar en tots els casos al compliment dels principis del servei públic audiovisual que determina aquesta llei. Sens perjudici de l’aplicació de la legislació sobre contractes de les administracions públiques, la responsabilitat editorial d’aquests continguts també correspon a l’ens públic contractant.”

D’acord amb el tenor literal d’aquest article, malgrat que la LCA prohibeix amb caràcter general que l’ens o l’organisme responsable de la gestió directa del servei audiovisual d’àmbit local pugui contractar la prestació del servei públic, estableix no obstant això, i de manera excepcional, que en els supòsits taxats que preveu la LCA (motius tècnics, econòmics, demogràfics o altres de naturalesa anàloga) i que apreciarà aquest Consell de l’Audiovisual de Catalunya, les administracions públiques puguin encarregar als prestadors privats la difusió de continguts de servei públic.

Advertim que estem davant d’un supòsit excepcional i puntual que, a banda de la seva justificació apreciada pel Consell, en cap cas pot constituir un recurs habitual per prestar el servei públic de televisió d’àmbit local. En aquest sentit, atesa l’excepcionalitat esmentada, cal que la concurrència d’aquests motius sigui degudament justificada per l’ens públic davant del Consell de l’Audiovisual de Catalunya.

A la vista de l’anterior, s’enuncia, en un primera aproximació, els criteris bàsics sobre els quals el Consell, amb la petició prèvia dels consorcis responsables del servei, s’haurà de pronunciar: 

a) que els ens o organismes responsables de la gestió no puguin prestar directament el servei públic que estableix l’article 32 de la LCA, per motius tècnics, econòmics, demogràfics o de naturalesa anàloga;

b) que els continguts difosos pel prestador privat compleixin amb les missions de servei públic audiovisual que preveu la LCA i el contracte programa, i

c) que la responsabilitat editorial dels continguts difosos correspongui sempre a l’ens o a l’organisme públic contractant.

4. Conclusions  

En virtut del que s’ha exposat en aquest informe, arribem a les següents:

1. La gestió directa de la televisió pública d’àmbit local –materialitzada en la pràctica amb la constitució gradual dels consorcis– ha de donar compliment en la transmissió d’informació als principis d’objectivitat, veracitat i equilibri, i alhora, ha de fer possible la incorporació a la programació –en aquest cas, d’àmbit local– de les missions de servei públic que preveu l’apartat 3 de l’article 26 de la LCA; organització i funcionament d’aquest servei públic que, en definitiva, caldrà concretar en el reglament d’organització i funcionament del servei i en el contracte programa, en els termes assenyalats més amunt (missions-objectius i accions).
2. La capacitat de decisió sobre els elements definidors de la programació ha de mantenir-se en seu pública, és a dir, resta sota el control de l’ens o la societat gestora del servei, essent una de les manifestacions d’aquesta capacitat de decisió de la configuració de la graella de programació, d’acord amb les accions i els objectius establerts prèviament en el contracte programa.

Per tal de d’establir quins són els límits d’una possible externalització de la gestió de la prestació del servei públic de televisió digital d’àmbit local, és oportú analitzar els  dos vessants que, entenem, incideixen en aquesta capacitat de decisió i, per tant, en l’efectiva gestió directa de la prestació del servei públic: el vessant organitzatiu i el d’elaboració dels continguts i serveis audiovisuals.   

D’acord amb l’anterior, el recurs a la participació privada, entesa com l’encàrrec a tercers d’alguna o algunes de les prestacions que integren el servei de televisió local, pot anar des de l’edició i la producció d’un programa o programes a la cessió d’un plató, o a la contractació de professionals, sempre que aquesta externalització no comporti la pèrdua, per part del gestor públic, de la capacitat de definir els continguts de la programació i dels serveis audiovisuals que s’ofereixin. En aquest sentit, entenem imprescindible que en el reglament d’organització i funcionament del servei es defineixi les missions de servei públic i que es concretin (mitjançant els objectius i les accions) en el contracte programa. Aquestes missions i la seva implementació constitueixen el nucli de la prestació pública del servei, atès que són l’ideari sobre el qual es materialitzarà la programació.

3. Només molt excepcionalment, els prestadors de serveis televisió de gestió privada, per encàrrec de les administracions públiques, podran difondre continguts de servei públic. En conseqüència, l’aplicació d’aquesta excepcionalitat quedarà restringida a aquells supòsits en què, d’acord amb l’apartat 4 de l’article 36 de la LCA, el Consell de l’Audiovisual de Catalunya apreciï motius suficients per validar la viabilitat d’aquesta opció.

Barcelona, 18 de juliol de 2007

	Límits a l’externalització del servei públic de televisió digital local



	Vessant organitzatiu
	No és externalitzable


	· Màxims responsables de la gestió del servei.

· Mínima estructura organitzativa.

· Recomanació: adjunts a direcció.



	Vessant elaboració de continguts i serveis audiovisuals


	No és

externalitzable


	· Definició dels continguts i serveis audiovisuals que s’ofereixin.

· Configuració de la graella diària.

· Elaboració de l’escaleta i desenvolupament dels continguts dels programes informatius.

· Selecció de les persones convidades a tertúlies, debats i a altres formats de participació de grups polítics i socials significatius




� Resolució PRE/2804/2005, de 27 de setembre, per la qual es dóna publicitat a l’Acord del Govern de 20 de setembre de 2005, que estableix el procediment de concessió de programes de televisió digital local als municipis de Catalunya inclosos en les demarcacions establertes en el Pla tècnic nacional vigent de la televisió digital local i el règim jurídic d’aquestes demarcacions. 





� Cal subratllar que l’apartat 3 de l’article 33 de la LCA disposa que “abans que s’aprovi, la proposta de contracte programa s’ha de sotmetre a informació pública dins l’àmbit territorial en què ha de tenir vigència i el Consell de l’Audiovisual de Catalunya n’ha de fer un informe preceptiu”.





� Cal tenir present que a l’empara d’aquest mateix precepte, els conflictes que derivin de l'aplicació de les previsions del reglament d'organització i funcionament, pel que fa a aquests nomenaments, poden ser tramesos al Consell de l'Audiovisual de Catalunya perquè hi exerceixi la mediació. No obstant això, aquesta actuació mediadora serà preceptiva quan els candidats a l'elecció com a màxims responsables de la gestió del servei obtinguin un vot majoritari però inferior als dos terços que preveu la llei. En aquest cas, s'haurà de remetre l'expedient al Consell de l'Audiovisual de Catalunya, que emetrà una proposta al ple, a l'assemblea d'electes o a l'òrgan plenari pertinent.


� Vegeu la clàusula 27 de l’annex II B de la Directiva 2004/18/CE del Parlament europeu i del Consell de 31 de març de 2004 sobre coordinació dels procediments d’adjudicació dels contractes públics d’obres, subministraments i serveis.

